section_heading: Životopis
paragraph_text: Daniel Barenboim rođen je u glazbeničkoj obitelji. Glasovir je počeo učiti već kao petogodišnjak, a glazbenim ga je osnovama prva podučila majka, Aida Schuster. Kasnije ga je pijanističkom umijeću nastavio podučavati otac, Enrique Barenboim, vrstan glazbeni pedagog i – kako će vrijeme pokazati – njegov jedini „pravi” profesor glasovira. Daniel je prvi puta javno nastupio kao sedmogodišnjak (1950.) u rodnome gradu. Obitelj Barenboim se 1952. preselila u Izrael: iste godine Daniel je uspješnim nastupima u Beču i Rimu privukao pažnju međunarodne glazbene javnosti. Te godine postao je i studentom rimske Akademije svete Cecilije (Accademia di Santa Cecilia) i četiri godine kasnije bio jedan od njezinih najmlađih diplomanata. Istodobno je studirao i dirigiranje kod Carla Zecchia na Glazbenoj akademiji Chigiani (Accademia Musicale Chigiana) u Sieni te pohađao predavanja o glazbenoj teoriji i kompoziciji kod Nadie Boulanger. U ljeto 1954. roditelji su ga poveli u Salzburg, kako bi dirigiranju poučavao Igor Markevič. Tijekom tog ljeta Daniel je u Salzburgu upoznao i slavnoga Wilhelma Furtwänglera koji ga je, oduševljen njegovim pijanističkim umijećem i talentom, pozvao da zajedno nastupe s Berlinskim filharmoničarima. Međutim, Danielovi su roditelji smatrali kako je za njih još uvijek prerano da nakon holokausta iz Izraela putuju u Njemačku, pa do te suradnje ipak nije došlo.<ref>LSM / The Lebrecht Report – Norman Lebrecht: Daniel Barenboim – Playing Politics, pristupljeno 6. srpnja 2012. No Daniel je zato u Salzburgu nazočio Furtwänglerovim probama s orkestrom, a Furtwängler mu je bio i ostao veliki uzor.